Diari Oficial de la Generalitat Valenciana


Sumari del DOGV 3346, del 07-10-1998 (1998/8475)

RESOLUCIÓ de 2 d'octubre de 1998, de la Subsecretaria de la Conselleria de Cultura, Educació i Ciència, sobre eleccions sindicals per a les juntes de personal docent no universitari.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   3346

Data del DOGV
:   07-10-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/8475


Data del document
:   02-10-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 2 d'octubre de 1998, de la Subsecretaria de la Conselleria de Cultura, Educació i Ciència, sobre eleccions sindicals per a les juntes de personal docent no universitari. [1998/X8475]
  
Per l'Ordre de 2 d'octubre de 1998, de la Conselleria de Cultura, Educació i Ciència, s'estableixen normes en relació amb les eleccions a òrgans de representació del personal docent no universitari al servei de la Generalitat Valenciana a celebrar en 1998.
  
Pel Reial Decret 1.846/1994, de 9 de setembre, s'aprova el Reglament d'eleccions als òrgans de representació del personal al servei de l'administració General de l'Estat.
  
Amb data 8 de setembre de 1998, els sindicats promotors van presentar a l'oficina pública del Registre el preavís de celebració d'eleccions sindicals del personal docent no universitari, en l'àmbit de les tres unitats electorals de la Comunitat Valenciana.
  
Per a l'adequat desenvolupament del procés electoral, és convenient dictar instruccions que precisen determinats aspectes de les normes que els regulen.
  
En virtut d'això, i en ús de les autoritzacions concedides per la disposició final primera de l'Ordre de 2 d'octubre de 1998, aquesta Subsecretaria resol:
  
Primer
  
De conformitat amb l'article 4.2 in fine del Reial Decret 1.846/1994 (d'ara en avant se citarà sols el precepte i s'entendrà referit al dit Reial Decret), l'òrgan competent en matèria de personal, en relació amb el procés electoral del personal docent no universitari, és el director territorial de Cultura i Educació del respectiu àmbit territorial.
  
Segon
  
Les direccions territorials de Cultura i Educació han de facilitar als sindicats promotors el cens dels funcionaris de la unitat electoral afectada, distribuït per centres de treball (article 4.4).
  
Tercer
  
Les meses electorals han de constituir-se en el dia fixat pels sindicats promotors de les eleccions com a data d'iniciació del procés electoral (8 d'octubre), segons estableix l'article 11.
  
Quart
  
Les meses electorals coordinadores estaran constituïdes pel president, que serà el funcionari de més antiguitat en la unitat electoral, d'acord amb el temps de serveis reconegut, i dos vocals, que seran els funcionaris de més edat i menys edat entre els inclosos en el cens corresponent, i actuarà com a secretari el de menys edat. Com a suplents, es designaran els funcionaris que els seguisquen en més antiguitat i en més i menys edat (article 10.1 i 3).
  
Cinqué
  
Els presidents i els vocals de les altres meses electorals seran els de més antiguitat, més i menys edat dels funcionaris inclosos en el cens de cada una de les meses electorals, i es nomenarà també com a secretari el de menys edat entre els vocals. Es designaran com a suplents els funcionaris que els seguisquen en antiguitat, més i menys edat (article 10.2 i 3).
  
Sisé
  
Transcorreguts els dotze dies hàbils d'exposició del preavís al tauler d'anuncis de cada direcció territorial de Cultura i Educació, el director territorial, com a òrgan competent, traslladarà el preavís als funcionaris que hagen de constituir la mesa coordinadora i, si és el cas, les meses electorals, advertint-los que els seus càrrecs són irrenunciables, llevat d'impossibilitat per a concórrer. Al mateix temps els directors territorials de Cultura i Educació assabentaran els sindicats promotors de la comunicació que s'efectue als components de les meses (articles 7.2 i 11.2).
  
Seté
  
Els sindicats promotors podran comunicar als directors territorials de Cultura i Educació l'acord sobre el nombre i distribució de meses electorals, fins el 5 d'octubre. Aquestos, trametran l'acord esmentat als funcionaris que deguen constituir les meses electorals (article 7.3). En cas que en la data citada no s'haguera produït la referida comunicació, es constituirà una mesa electoral per cada 250 funcionaris o fracció, correspondrà a cada mesa coordinadora la facultat de distribuir les meses existents (article 9.1). En aquest últim cas, els directors territorials de Cultura i Educació procediran a notificar immediatament als interessats la designació com a components de les meses electorals, convocant-los per a la seua constitució el dia 8 d'octubre.
  
Vuité
  
Les direccions territorials de Cultura i Educació trametran als funcionaris que deguen constituir les meses electorals coordinadores el cens de funcionaris ajustat al model normalitzat segons l'Ordre de 16 de juliol de 1998, del Ministeri d'Administracions Públiques, i la Resolució de 21 d'agost de 1998, de la Secretaria d'Estat per a l'administració Pública. Les meses electorals coordinadores confeccionaran la llista d'electors, amb els mitjans facilitats per les direccions territorials de Cultura i Educació (article 14).
  
Nové
  
En totes les fases del procés electoral, les direccions territorials de Cultura i Educació col·laboraran, en els termes previstos en les disposicions vigents, facilitant els mitjans personals i materials que calga en cada cas.
  
Deu
  
Els membres de les meses electorals tenen dret a obtenir permís, conforme a l'article 30.2 de la Llei 30/1984, per a assistir a les sessions que celebren les meses electorals. En el cas que els sindicats amb capacitat per a promoure eleccions en la unitat electoral corresponent designen un representant en la mesa electoral coordinadora, aquest gaudirà igualment de permís per a assistir a les sessions (article 9.3).
  
Onze
  
En el supòsit que la mesa electoral requerira l'assistència d'un representant de l'administració a les seues reunions, el director territorial de Cultura i Educació corresponent, procedirà a la seua designació.
  
Dotze
  
Els impresos a utilitzar en el procés electoral, a què es refereix la disposició final única del Reial Decret 1.846/1994, seran facilitats per l'administració; per a això s'enviaran al més prompte possible a cada direcció territorial de Cultura i Educació.
  
Tretze
  
La present resolució tindrà efectes a partir de la data de la signatura.